અમેરિકાના પ્રમુખ ડોનાલ્ડ ટ્રમ્પના અમેરિકન ફેડરલના વ્યાજદરમાં વધારા અંગે આકરા નિવેદનોને પગલે તૂટેલા અમેરિકાના શેરબજારની સાથે વૈશ્વિક શેરબજાર જોડાયા હતા. વૈશ્વિક શરબજારોમાં સેલના પાટીયા લાગ્યા હતા જેમાં ભારતીય શેરબજાર પણ જોડાયા હતા. આમ પણ છેલ્લા એક મહિનાથી ભારતીય શેરબજારની સ્થિતિ અંત્યત ખરાબ રહી છે તેમાં અમેરિકાએ બળતામાં વધુ ઇંધણ પૂરું પાડ્યું હોવાનો ઘાટ સર્જાયો હતો. ભારતીય શેરબજાર ફંડન્મેન્ટલી તો નબળાઈ બતાવી જ રહ્યા છે એમા એક પછી એક ટેકનિકલ ડેટા પણ જોડાઈ રહ્યા હોવાથી બજારનું સેન્ટીમેન્ટ અંત્યત કથળી ગયું છે. ટીસીએસના રિઝલ્ટ અગાઉ આઇટી શેરો વેચવાલીની ઝપેટમાં આવ્યા હતા અને અમેરિકા-ચીન વચ્ચે ટ્રેડ વોર વકરશે તો તેની અવળી અસર આઇટી ઉદ્યોગની કામગીરી પર જોવાશે એવા રિપોર્ટને પગલે તેમજ કંપનીઓના માર્જીનમાં વિશેષ સુધારો નહીં થવાની ધારણા વચ્ચે વેચવાલીના ઘોડાપૂર આવ્યા હોવાની સ્થિતિ હતી. એનબીએફસી, ઓટો, બેન્કિંગ, રિયલ્ટી, એફએમસીજી, મેટલ સેગમેન્ટના શેરોમાં વધુ વેચવાલી જોવા મળી હતી.